Хафез
Облаци покрай луната
що е туй…

Превод от персийски (фарси): Йордан Милев, 1969

chitanka.info

Облаци покрай луната — що е туй, което виждам?

Хоризонтът се бунтува — що е туй, което виждам?

Всеки търси миг спокоен, всеки чака кротко време,

но от ден на ден по-лоши, по-студени бури виждам.

На глупците всяка чаша им се струва ароматна.

А храна за мъдреците само във тъгата виждам.

Умните коне се мъчат пак под тежките товари,

а безценни огърлици по магаретата виждам.

С майките си са сърдити всички дъщери красиви,

а омраза в синовете към бащите им аз виждам.

Брат ли своя брат ще жали? И към своя син единствен

милост някаква в сърцето на бащата аз не виждам.

Слушай на Хафез съвета и върши дела достойни,

че във него много перли, много бисери аз виждам!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.